Alueiden komitean lausunto aiheesta "Syrjäisimpien alueiden ongelmat 299 artiklan toimeenpanon kannalta"

(2001/C 144/04)

ALUEIDEN KOMITEA, joka

ottaa huomioon työvaliokuntansa 13. kesäkuuta 2000 Euroopan yhteisön perustamissopimuksen 265 artiklan 5 kohdan nojalla tekemän päätöksen antaa lausunto aiheesta "Euroopan unionin ulkoalueet" ja antaa lausunnon valmistelu valiokunta 1:n "aluepolitiikka, rakennerahastot, taloudellinen ja sosiaalinen yhteenkuuluvuus, rajanylittävä ja alueidenvälinen yhteistyö" tehtäväksi,

ottaa huomioon alueiden komitean lausunnon aiheesta "Syrjäisten alueiden tulevaisuus Euroopan unionissa" (CdR 23/98 fin)(1), jonka kohdassa 1.2 todetaan: "Tietyistä ja ilmeisistä samankaltaisuuksista huolimatta äärimmäisen syrjäisten alueiden erityistilannetta käsitellään Amsterdamin sopimuksen 299 artiklan 2 kohdan nojalla eli ne eivät kuulu tämän lausunnon piiriin. Komitea varaa itselleen oikeuden esittää aiheesta lausunto tuonnempana.",

ottaa huomioon Euroopan parlamentin 11. huhtikuuta 1997 antaman kertomuksen Euroopan unionin ulkoalueiden kehitysongelmista (A4-0128/97) ja 26. tammikuuta 1999 antaman kertomuksen merentakaisten maiden ja alueiden, AKT-valtioiden ja Euroopan unionin ulkoalueiden välisistä suhteista (A4-0036/99) sekä 25. lokakuuta 2000 antaman kertomuksen perustamissopimuksen 299 artiklan 2 kohdan toimeenpanoon tähtäävistä toimista - Euroopan syrjäisimmät alueet (A5-0285/2000),

ottaa huomioon ulkoalueiden 5. maaliskuuta 1999 Cayennessa antaman muistion,

ottaa huomioon Espanjan hallituksen 7. marraskuuta 1999 antaman muistion aiheesta "Kanariansaaret: perustamissopimuksen 299 artiklan 2 kohdan toimeenpanoon liittyvistä ehdoista ja menettelytavoista",

ottaa huomioon Portugalin hallituksen marraskuussa 1999 antaman muistion Azorien ja Madeiran ulkoalueista,

ottaa huomioon Ranskan hallituksen 10. joulukuuta 1999 antaman muistion "Merentakaiset alueet ja Eurooppa: Ranskan muistio Amsterdamin sopimuksen 299 artiklan 2 kohdan toimeenpanosta",

ottaa huomioon ulkoalueiden 31. maaliskuuta 2000 Funchalissa antaman loppujulkilausuman,

ottaa huomioon Euroopan komission 14. maaliskuuta 2000 antaman kertomuksen perustamissopimuksen 299 artiklan 2 kohdan toimeenpanoon tähtäävistä toimista: Euroopan unionin syrjäisimmät alueet, KOM(2000) 147 lopullinen,

ottaa huomioon Eurooppa-neuvoston puheenjohtajavaltion Lissabonissa tekemät päätelmät, joissa komission kertomus otetaan huomioon, Eurooppa-neuvoston puheenjohtajavaltion Santa Maria da Feirassa tekemät päätelmät, joissa Eurooppa-neuvosto komission työohjelman julkaisun jälkeen ilmaisee odotuksensa 299 artiklan 2 kohdan täytäntöönpanon suhteen, sekä Nizzan Eurooppa-neuvoston päätelmät, joiden mukaan seuraavassa kokouksessa Göteborgissa on tarkoitus arvioida aihepiirin kokonaistilanne,

ottaa huomioon valiokunta 1:n syyskuun 14. päivänä 2000 hyväksymän lausuntoluonnoksen CdR 156/2000 rev. 2, jonka esittelijä oli Antoine Karam (Guyanan aluevaltuuston puheenjohtaja, F-PES),

sekä katsoo, että Euroopan unionin ulkoalueet - Azorit, Kanariansaaret, Guadeloupe, Guyana, Madeira, Martinique ja Réunion - ovat yhteisön täysivaltaisia osia ja että ne edustavat Euroopan taloudellista, sosiaalista ja kulttuurista ulottuvuutta alueellisissa ympäristöissään,

sekä katsoo, että näiden alueiden erityispiirteet, joita kuvaa niissä vallitsevien haittojen pysyvyydestä, vakavuudesta ja kasautumisesta johtuva heikko rakenteellinen kehitys, antavat ulkoalueille erityisaseman EU:ssa,

sekä katsoo, että ulkoalueiden yhteisön alueelle tuoma ainutlaatuinen ulottuvuus oikeuttaa erityiskohteluun ja niiden realiteettien huomioonottamiseen eri yhteisöpolitiikoissa,

sekä katsoo, että on siksi suotavaa tukea ulkoalueiden ja asianomaisten jäsenvaltioiden viranomaisten pyrkimyksiä toteuttaa Amsterdamin sopimuksen 299 artiklan 2 kohdan mukaista ulkoalueille tarkoitettua yhteisön politiikkaa, joka edistää näiden alueiden sosiaalis-taloudellista kehitystä ja mahdollistaa niiden vahvuuksien hyödyntämisen uusilla aluetaloudellisilla yhteistyöaloilla,

hyväksyi 13. ja 14. joulukuuta 2000 pitämässään 36. täysistunnossa (13. päivän kokouksessa) seuraavan lausunnon.

Alueiden komitea

1. on tyytyväinen siihen, että Euroopan komissio Euroopan parlamentin tuella on vuodesta 1986 lähtien ottanut asiakseen kehittää ulkoalueille soveltuvaa toimeenpanomuotoa yhteisön lainsäädännölle ja yhteisille politiikoille.

2. yhtyy komission näkemykseen siitä, että ulkoalueiden alueelliset realiteetit eivät ole verrattavissa muiden EU-alueiden olosuhteisiin ja kannattaa komission ajatusta luoda jäsenvaltioiden ja yhteisön erilaisista oikeusperustoista(2) huolimatta yhteinen toimintakehys EU:n seitsemälle ulkoalueelle. Komissio esittää ehdotuksensa kokonaisvaltaisten toimintaohjelmien muodossa: syrjäisestä sijainnista ja saaristoasemasta johtuvien erityisiä valinnaisia toimenpiteitä koskevina Posei-ohjelmina, joissa sovelletaan yhteisön lainsäädäntöä ja politiikkoja ottaen huomioon näiden alueiden erityispiirteet(3).

3. toteaa, että nämä ohjelmat, jotka pohjautuvat kahteen periaatteeseen, Euroopan yhteisöön kuulumiseen ja alueellisten realiteettien hyväksymiseen, ovat mahdollistaneet yhteisten toimien eriytetyn soveltamisen jokaisella ulkoalueella, loukkaamatta kuitenkaan yhteisön lainsäädännön ja yhteismarkkinoiden koherenssia ja yhtenäisyyttä. Soveltuvissa tapauksissa on käytetty rinnastusperiaatetta.

4. toteaa, että Euroopan komission toteuttamat ulkoalueita koskevat ohjelmat ovat vaikuttaneet myönteisesti aloihin, joihin ne ovat kohdistuneet (erityisesti maa- ja kalatalouteen, energia- ja ympäristöalalle, käsiteollisuuteen sekä tuontitukialaan). Maa- ja kalataloudessa ohjelmat ovat mahdollistaneet tuotantokustannusten suhteellisen laskun ja paikallisen tuotannon määrällisen ja laadullisen parantumisen. Lisäksi ne ovat edistäneet monipuolisten, erityisesti uusiutuvien energialähteiden käyttöä. Tullitoimenpiteet sekä kunkin alueen omien välillisten verotustoimenpiteiden(4) säilyttäminen ovat tietyssä määrin toimineet syrjäiseen sijaintiin liittyvien sosiaalisten ja taloudellisten haittatekijöiden vastapainona ja mahdollistaneet paikallisviranomaisten omien tulojen jatkuvuuden.

5. painottaa, että rakennerahastojen toiminta ulkoalueilla on ollut tuloksellista kuljetusinfrastruktuuria, erityisesti satamia ja lentokenttiä, ajatellen. Ohjelmakausina 1989-1993 ja 1994-1999 ulkoalueet ovat saaneet taloudellisen ja sosiaalisen yhteenkuuluvuuspolitiikan puitteissa rakennerahastoista noin 7,2 miljardin euron rahoitustuen, eli 2,5 prosenttia kaikille yhteisön alueille myönnetyistä varoista. Alueiden väestömäärä on 3,5 miljoonaa.

6. arvioi kuitenkin, että rakennerahastoja voidaan käyttää eriytetymmin ulkoalueiden talouskehityksen tukitoimissa. On otettava huomioon, että kuusi näistä ulkoalueista on EU:n kymmenen köyhimmän alueen joukossa. Lisäksi työttömyysaste näillä alueilla on Euroopan korkeimpien joukossa, ja niiden väestö on nuorta.

7. korostaa, että esimerkiksi yhteisön politiikkojen muotoilua ulkoalueiden maantieteellisillä alueilla (rakennerahastot ja Euroopan kehitysrahaston tukitoimet AKT-maissa, pilottihanke Amazonin sademetsien suojelemiseksi - PPG7) tai kilpailupolitiikan soveltamista näihin talouksiin ei ole käsitelty riittävästi.

8. katsoo, että Euroopassa ja koko maailmassa tapahtuneet merkittävät muutokset ja saavutetut - vaikkakin joillain aloilla rajalliset - tulokset, oikeuttavat erityisen 299 artiklan 2 kohdan sisällyttämisen Amsterdamin sopimukseen. Näin EU:n kovimmat alueelliset realiteetit tulevat huomioonotetuiksi.

9. muistuttaa, että Amsterdamin sopimuksen uusi 299 artiklan 2 kohta vastaa neuvottelujen aikana selkeästi esille tulleisiin tavoitteisiin:

- korostaa ulkoalueiden ainutlaatuisuutta sekä tarvetta ottaa se huomioon unionin kaikissa politiikoissa, erityisesti mitä tulee taloudellisen ja sosiaalisen yhteenkuuluvuuden merkeissä myönnettyihin rakennepoliittisiin erityistukiin

- sovittaa yhteisöpolitiikat alueellisiin realiteetteihin toteuttamalla erityistoimia ja määrittelemällä erityiset soveltamisehdot perustamissopimukselle, mikäli se on tarpeen ulkoalueiden kehitykselle

- ottaa huomioon ulkoalueiden erityinen maantieteellinen ympäristö kauppa- ja yhteistyöpolitiikkoja ajatellen, kuten myös AKT-maiden kanssa solmitut sopimukset.

10. painottaa, että Euroopan rakennustyön ja maailmankaupan järjestelyn uusia haasteita ajatellen mainitut tavoitteet on palautettava mieleen ja otettava huomioon artiklan toimeenpanossa.

11. on tyytyväinen komission kertomukseen perustamissopimuksen 299 artiklan 2 kohdan toimeenpanoon tähtäävistä toimista, joka muodostaa "mullistavan uudistuksen" ulkoalueita koskevissa yhteisötoimissa.

12. katsoo, että kertomus on merkittävä uusi alku ulkoalueiden kestävään kehitykseen tähtäävän kokonaisvaltaisen ja johdonmukaisen strategian määrittelemiselle.

13. panee merkille yhtäläisyydet kertomuksessa esitettyjen periaatteiden ja ulkoalueiden Cayennen muistiossa 5. maaliskuuta 1999 tehtyjen ehdotusten välillä ja erityisesti alueiden kehityslinjojen määrittelyn ja muotoilun sekä ulkoalueiden avainroolin tunnustamisen aktiivisena EU:n sillanpääasemana eräisiin maantieteellisesti ja taloudellisesti merkittäviin alueisiin.

14. toteaa, että kertomuksen poliittisia suuntaviivoja on kehitetty joillain aloilla parempaan suuntaan, kuten toimintatukijärjestelmien parantaminen, syrjäytyneisyyden ja eristäytyneisyyden huomioonottaminen tietoyhteiskunnan kehittämisessä, ehdotusten sopeuttaminen ulkoalueiden kuljetus- ja energia-alan tilanteeseen, pysyvien pitkän tähtäimen tavoitteiden ylläpitäminen aluepolitiikassa sekä kyseisille alueille myönnettävän ratkaisevan tärkeän tuen vakinaistaminen.

15. huomauttaa kuitenkin, että kaikkia ulkoalueiden toivomia toimia uuden oikeusperustan soveltamiseksi toimintastrategiaan ei ole komission kertomuksessa otettu huomioon.

16. toteaa yhteistyön syventämistä koskevan yksimielisyyden ja pitää sitä korvaamattomana komission ehdotusten työstämiselle ja syventämiselle sekä EU:n sääntelykehyksen muuttamiselle ulkoalueita suosivaksi.

17. kiittää Euroopan komissiota ensimmäisen ulkoalueita koskevan yhteistyöpäivän järjestämisestä 23. marraskuuta 1999 ja tukee ulkoalueiden toimeenpanevien elinten puheenjohtajien ehdotusta pitää jatkokokous heti vuoden 2001 ensimmäisen vuosineljänneksen aikana, jolloin on määrä arvioida 299 artiklan 2 kohdan toimeenpanon ensimmäisiä tuloksia. Komitea suosittelee myös, että komissio ottaa huomioon puheenjohtajien esittämät huomiot ja muutosehdotukset, jotta asiassa edistytään mahdollisimman pitkälle ennen kuin Eurooppa-neuvosto kokoontuu Göteborgissa.

18. kannattaa kokonaisvaltaisen ja kestävän ulkoaluepolitiikan luomista, joka tähtää toisaalta tuotantosektorin tukemiseen sekä yritysten ja palveluiden kehittämiseen ja toisaalta ulkoalueiden saattamiseen ajan tasalle nykyajan ja tulevaisuuden keskeisillä aloilla, eli tietoyhteiskunnan, ympäristön, tutkimuksen ja uusien teknologioiden saralla.

19. on komission kanssa samaa mieltä siitä, että uusi 299 artiklan 2 kohta "johtaa sellaisen erityisjärjestelyn käyttöönottoon, jossa otetaan huomioon kaikki syrjäisen sijainnin näille alueille aiheuttamat haitat".

20. on sitä mieltä, että uudesta oikeusperustasta olisi tehtävä merkittävä poliittinen väline, jotta yhteisön toimia voitaisiin toteuttaa kohdennetummin, joustavammin ja tehokkaammin ja vastata ajankohtaisiin Euroopan rakennustyön ja maailmanlaajuistumisen haasteisiin.

21. kiittää Eurooppa-neuvostoa siitä, että se on koko toimintansa ajan ottanut huomioon yhteisöalueen syrjäisimmän ulottuvuuden ja puolustanut sitä ja että se Santa Maria da Feirassa ja Nizzassa pitämissään kokouksissa korosti perustamissopimuksen 299 artiklan 2 kohdan täytäntöönpanon kiireellisyyttä(5).

Suositukset

22. kannustaa komissiota esittämään Eurooppa-neuvoston kehotuksen mukaisesti ajallaan ehdotuksensa 299 artiklan 2 kohdan soveltamista käytäntöön. Tässä asiassa komitea kannattaa ulkoalueiden toimeenpanevien elinten puheenjohtajien ja heidän kokouksensa toimia, jotta komission työohjelma toteutettaisiin kumppanuusperiaatteen ja hyvän hallintotavan mukaisesti.

23. kehottaa komissiota ottamaan huomioon ulkoalueiden toivomuksia ja syventämään yhteisön asianomaisia politiikkoja ja muistuttaa, että suurin huomio on kiinnitettävä tehokkaisiin toimenpiteisiin, joita suositellaan kokonaisvaltaisen ulkoaluestrategian puitteissa.

24. muistuttaa, että nykyisten järjestelyjen jatkuvuutta varmistavat toimenpiteet ovat ensisijaisen tärkeitä velvoitteita, ja pyytää siksi komissiota toimimaan jo todettujen viivästysten poistamiseksi, sillä nämä viivästykset haittaavat suuresti asetettujen tavoitteiden saavuttamista.

25. kehottaa kiinnittämään erityistä huomiota EU:n ja AKT-valtioiden 23. kesäkuuta 2000 Cotonoussa solmimaan uuteen kumppanuussopimukseen, jotta ulkoalueiden talouskehitys ei siitä häiriinny ja jotta ulkoalueet voivat Euroopan unionin sillanpääasemana ottaa aktiivisen roolin kansainvälisessä yhteistyössä. Komitea tukee ulkoalueiden vaatimusta saada osallistua tutkimuksiin, joissa tarkastellaan sopimusten vaikutusta kyseisiin alueisiin.

26. ehdottaa, että komissio laatii vuosittaisen työohjelman ja alustavan aikataulun, joista kuullaan yhteistyöpäivien yhteydessä myös ulkoalueita. Samalla voitaisiin keskustella ensisijaisista toiminta-aloista ja erityisesti niiden yhteyksistä valmisteilla oleviin yhteisön politiikkoihin.

27. ehdottaa sellaisten menetelmien luomista, joilla voidaan jatkuvasti arvioida yhteisön uusien säännösten vaikutus ulkoalueisiin, jotta ne eivät haittaisi näiden alueiden talouselämän kasvua, vaan käytännössä edistäisivät sitä kestävällä tavalla, etenkin käyttämällä hyväksi ulkoalueiden perustuotannon verrannollisia etuja.

28. toteaa, että strategisten tavoitteiden saavuttamiseksi on etenkin komission sisällä taattava tehokas koordinaatio. Tämä onnistuu parhaiten syrjäisiä alueita käsittelevässä komission yksiköiden välisessä työryhmässä, jonka pysyviä resursseja on pääsihteeristössä lisättävä.

29. suosittelee voimakkaasti alueille ja yhteisön elimille yhteisen viestintästrategian luomista, jolla vaikutettaisiin yleiseen käsitykseen ulkoalueiden problematiikasta ja lisättäisiin kansalaisten tietoa näiden alueiden aidosta eurooppalaisesta ulottuvuudesta, jota ei vielä tiedosteta tarpeeksi.

30. rohkaisee ulkoalueita jatkamaan yhteistyötään kaikilla mahdollisilla aloilla kehittääkseen itseään Euroopan unionin osana ja vastatakseen maailmanlaajuistumisen haasteisiin sekä kehottaa komissiota tukemaan niitä näissä pyrkimyksissä.

Bryssel 13. joulukuuta 2000.

Alueiden komitean

puheenjohtaja

Jos Chabert

(1) EYVL C 135, 13.10.1998, s. 15.

(2) Vuonna 1957 tehdyn Rooman sopimuksen 227 artiklan 2 kohdassa määrätään, että Ranskan merentakaisten departementtien erityisasema jäsenvaltionsa sisällä vastaa erityisasemaa ETY:n sisällä. Samoin asiakirjan Espanjan ja Portugalin liittymisestä ETY:n 1986 osaksi on liitetty Kanariansaaria koskeva pöytäkirja sekä Azoreja ja Madeiraa koskeva julistus, joissa tunnustetaan näiden alueiden erityisasema yhteisön lainsäädännössä.

(3) Poseidom Ranskan merentakaisille departementeille 22. joulukuuta 1989 annetulla neuvoston päätöksellä 89/687/ETY; Poseima Azoreille ja Madeiralle 26. kesäkuuta 1991 annetulla neuvoston päätöksellä 91/314/ETY; Poseican Kanariansaarille 26. kesäkuuta 1991 annetulla neuvoston päätöksellä 91/315/ETY.

(4) Alueilla on voimassa alennettu alv. Lisäksi näillä alueilla sovelletaan erityisiä välillisiä veroja "Impuesto general indirecto canario", "Arbitrio insular especial"ja "Arbitrio a la producción e importación"Kanariansaarilla ja merivero Ranskan merentakaisissa departementeissa. Espanja ja Ranska ovat saaneet luvan olla soveltamatta valmisteveron alaisia tuotteita koskevaa yleistä järjestelmää Kanariansaarilla ja Ranskan merentakaisissa departementeissa. Madeirassa ja Azoreilla sovelletaan alennettuja verokantoja.

(5) Eurooppa-neuvoston 19. ja 20. kesäkuuta 2000 Santa Maria da Feirassa pitämän kokouksen päätelmien kohta 53: "Eurooppa-neuvosto pani merkille komission työohjelman niiden toimenpiteiden toteuttamiseksi, joilla on tarkoitus panna täytäntöön perustamissopimuksen 299 artiklan 2 kohta, joka koskee syrjäisimpiä alueita. Se kehottaa komissiota tutkimaan tietoja, joita jäsenvaltiot ovat jo toimittaneet tai joita ne toimittavat, ja ryhtymään toimivaltansa mukaisiin toimenpiteisiin ja antamaan asiasta neuvostolle pikaisesti asianmukaisia ehdotuksia, jotka on hyväksyttävä mahdollisimman pian. Eurooppa-neuvosto tarkastelee asian käsittelyn etenemistä Nizzassa joulukuussa 2000 pidettävässä kokouksessaan."